Makhaselara a tlhalosediwa ka merero ya thuto
Mogolwane wa lephata la thuto wa kgaolo ya Legare, Rre Sane Mooketsi, o tlhaloseditse makhanselara a kgaolo-potlana ya Boteti ka merero ya lephata la thuto. Rre Mooketsi o ntshitse tlhaloso e kwa phuthegong ya khansele ya kgaolo-potlana ya Boteti ka Labotlhano a re tiro ya lephata la thuto ke go fa thuto boleng jo bokwa godimo e bile e le maleba e akaretsa botlhe. Rre Mooketsi o ba tlhaloseditse ka tsa phiro a re mo kgaolong ya Legare ba hira le, go tlhatlosa maemo, le go fudusa babereki ba dikamogelo tsa C-band go ya ko tlase. A re barutabana ba nakwana bone ba hirwa sebaka sa ngwaga fela. E rile a tlhalosa ka dikgwetlho tse ba nang le tsone a re ba sa ntse ba na le kgwetlho ya lenaneo la phiro la Oracle, a re go ne go na le babereki ba le makgolo a marataro ba ba senang diphatlha le ntswa ba hirilwe. O tsweletse a re phiro e tshwanetse ya dirwa fela fa go na le phatlha ya tiro. Rre Mooketsi a re ba leka go baakanya seemo sa lenaneo le e bile ba kopile diphatlha tsa tiro tse disha. A re dikgwetlho tse dingwe tse ba kopanang le tsone ke tsa barutabana ba ba ganang phiro ga mmogo le tlhatloso maemo ba lebile mafelo a ba isiwang kwa go one, kana ba na le mabaka a a farologanyeng. O tsweletse ka gore letshwenyego le lengwe le ba nang le lone ke la barutabana ba ba ntseng lobaka mo lefelong le le lengwe. Rre Mooketsi a re maikaelelo a bone ke go fudusa ba ba ntseng lobaka mo lefelong, ga mmogo le go sala morago tsamaiso ya phuduso ya barutabana. E rile a itebaganya le go baakanngwa ga dikole, a tlhalosa gore maikaelelo a bone ke go di baakanya mo ngwageng wa botlhano mongwe le mongwe. A re gantsi ba kgoreletswa ke tlhaelo ya madi, a re dikole tse di mo seemong se se maswe ba tlaa di kopela mo lenaneong la ESP. A re mathata a mangwe a ba kopanang le one ke a tshenyo ya dikago e e dirwang ke bana ba dikole,a tlhalosa gore ba ya go dira molawana wa gore yo o senyang a duele. O ne a tlhalosa fa lenaneo la Target 20 000 e le go leka go rutuntsha banana ba ba sa berekeng ka dikitso, a tlhalosa gore tiro ya kgaolo ke go kwadisa banana ba bo ba romela kwa ofising kgolo Gaborone, mme dikole tsone di rulaganya le ba ba atlegileng fela. Rre Mooketsi a re mo palong ya 20 000 go tserwe banana ba le 13 045, ba le 1 372 ba weditse dithuto tsa bone, a re ba le lesome le bobedi mo go bone ba bone ditiro.  Mokhanselara wa Kedia/Mokobaxane Rre Dikgang Orapeleng o ile a botsa gore barutabana ba ba nang le dithuto tsa diploma thulaganyo ya go ba isa dikoleng gore ba ikoketse e dirwa jang. O ne gape a re banana ba Tirelo Setshaba ga ba tlhaloganye gore tota tiro ya bone ke eng le gore e ya go ba solegela molemo jang. Mokhanselara wa Letlhakane Botlhaba, yo gape e leng mothusa modulasetilo wa khansele ya Legare Rre Ketshwereng Galeragwe a re sekole sa ithutelo ditiro sa brigade se sa le se lela ka lenaneo la bone la tiro (organization structure) nako kgolo ke eno ga se ise se e bone, e bile ba sa le ba tsewa ke goromente ga ba tlhatlosiwe maemo. Rre Galeragwe o ne gape a ntsha letshwenyego la go diega ga madi a itshetso a baithuti ba brigade. Mokhanselara wa Mopipi, Rre Matshwenyego Shaka a re fa palo ya barutabana e e beetsweng sekole e sa lekana ke eng se se paledisang gore go kabiwe diphatlha tse di tlhaelang. Le gore ka gore barutabana ba maemo a C band ba hirwa mo kgaolong ke sone se se dirang gore go nne le mathata a tlhaelo ya barutabana. O bile a supa letshwenyego la barutabana ba ba nnelang ruri mo lefelong.  Mokhanselara wa Moreomaoto/ Khumaga Rre Thomas Kgethenyane, a re o ipotsa gore ke eng gotwe mmaraka wa barutabana ga o yo ntshwa go na le diphatlha mo dikoleng, le gore a phatlha ya tiro ke ya motho kana ke ya sekole.BOKHUTLO